ЗАКОН ЗА ХАЗАРТА
………………………………….
Организатори на хазартни игри и дейности
Чл. 4. (1) Хазартните игри и дейностите по този закон могат да се организират от:
1. търговски дружества, регистрирани в Република България или в друга държава - членка на Европейския съюз, в друга държава - страна по Споразумението за Европейското икономическо пространство, или в Конфедерация Швейцария, отговарящи на изискванията на този закон;
2. (изм. - ДВ, бр. 69 от 2020 г.) еднолични търговци - дейностите по производство, внос, разпространение и сервиз на игрално оборудване;
3. държавата - само за подпомагане на спорта, културата, здравеопазването, образованието и социалното дело;
4. (изм. - ДВ, бр. 74 от 2016 г., в сила от 01.01.2018 г.) юридически лица с нестопанска цел със статут в обществена полза, регистрирани по Закона за юридическите лица с нестопанска цел - в случаите, предвидени в този закон;
5. юридически лица с нестопанска цел, регистрирани в друга държава - членка на Европейския съюз, в друга държава - страна по Споразумението за Европейското икономическо пространство, или в Конфедерация Швейцария чрез клон, определен за осъществяване на общественополезна дейност - в случаите, предвидени в този закон, с изключение на политическите партии.
(2) (Изм. - ДВ, бр. 69 от 2020 г., изм. - ДВ, бр. 70 от 2024 г., в сила от 01.01.2026 г.) Лиценз за организиране на хазартни игри в игрално казино може да бъде издаден на дружество с ограничена отговорност или на акционерно дружество с поименни акции, с изцяло внесен капитал на минимална стойност 1 500 000 лв. или равностойността в евро в друга валута, а за хазартни игри, организирани онлайн, с изцяло внесен капитал на минимална стойност 1 500 000 лв. или равностойността в евро в друга валута, както и на държавата.
(3) (Нова - ДВ, бр. 14 от 2020 г., изм. - ДВ, бр. 14 от 2021 г., в сила от 17.02.2021 г.) Лиценз за организиране на лотарийни игри, с изключение на томбола, бинго и техните разновидности, може да бъде издаден само на държавата.
(4) (Нова - ДВ, бр. 69 от 2020 г., изм. - ДВ, бр. 42 от 2024 г., изм. - ДВ, бр. 70 от 2024 г., в сила от 01.01.2026 г.) Лиценз за игри с игрални автомати може да бъде издаден само на дружество с ограничена отговорност или на акционерно дружество с изцяло внесен капитал на минимална стойност 750 000 лв. или равностойността в евро в друга валута.
(5) (Нова - ДВ, бр. 69 от 2020 г.) Не се доказва капитал за организиране на играта от организаторите на хазартни игри, които веднъж са ги доказали при получаване на лиценз за томбола, моментна лотария, кено, за хазартни игри онлайн, за игри със залагания върху резултати от спортни състезания и надбягвания с коне и кучета, за игри със залагания върху случайни събития и залагания, свързани с познаване на факти, за хазартни игри с игрални автомати и за хазартни игри в игрално казино, когато се иска нов лиценз за същия вид игра, както и в случаите на чл. 36, ал. 1 и 4.
(6) (Нова - ДВ, бр. 42 от 2024 г.) Хазартни игри с игрални автомати и в игрално казино се организират само в границите на урбанизираната територия на населени места с над 10 000 жители по официални данни на Националния статистически институт, с изключение на:
1. национални курорти по смисъла на Закона за туризма;
2. населени места, отстоящи на не повече от 30 км от шосейните, железопътните и речните гранични контролно-пропускателни пунктове на Република България.
(7) (Нова - ДВ, бр. 69 от 2026 г., в сила от 01.08.2026 г.) Дейност по популяризиране на хазартни игри от афилиейт оператор може да се извършва от местни и чуждестранни юридически и физически лица, включително еднолични търговци.
(8) (Нова - ДВ, бр. 69 от 2026 г., в сила от 01.08.2026 г.) Когато афилиейт операторът е чуждестранно физическо или юридическо лице, при подаване на искане за издаване на лиценз по този закон то декларира упълномощен представител с адрес на територията на Република България и с представителна власт в обем, който му позволява да сключва договори от името на чуждестранното лице и да го представлява пред държавните органи и съдилищата на Република България.
(9) (Нова - ДВ, бр. 69 от 2026 г., в сила от 01.08.2026 г.) Дейност по популяризиране на хазартни игри от афилиейт оператор може да се извършва само в полза на организаторите, получили лиценз по реда на този закон.

